I Danmark har der været en ganske lille stigning af registrerede tilfælde, så der nu er 864. Men som statsministeren også sagde på sit pressemøde i dag: Det tal kan man nærmest ikke bruge til noget, da sundhedsmyndighederne mest holder fokus på patienter, der har brug for hjælp.

Her søndag eftermiddag er der 28 danskere indlagt og bliver behandlet for COVID-19. To af dem ligger på intensiv. Der har været to dødsfald i Danmark på grund af sygdommen, men alle regner med, de tal vil stige (TV 2).

I landene omkring os er der også indført drastiske tiltag. Tyskland, Frankrig og en række andre EU-lande har også lukket deres grænser (Information).

Derudover er Østrig i gang med at iværksætte store restriktioner for sine indbyggere. Regeringen ønsker et semi-udgangsforbud, hvor man kun må forlade sit hus af gode årsager (Der Standard).